bb0ae042fd5fc06388dad669c033aeb6

Hej brevkasse, min mor havde et problem med at drikke da jeg var omkring 5-6 år... og jeg var på børnehjem i 1 år. Hun nåede aldrig at blive fysisk med mig, fordi hun vidste godt at hun havde et problem, så hun nåede at tage min væk inden der skete noget. Nå men hun stoppede, og har ikke drukket i 6 år. Jeg har ikke fortalt nogen om det undtagen min veninde som jeg stoler meget på. Men jeg ved ikke om jeg skal sige det til min mor. Hilsen en anonym pige.

 
Jeg fortalte min veninde om min fortid.
=======================================


ungzone.dk
2020.50

 Hej.

Lad mig starte med at sige hvor utrolig modig jeg synes du er. Selvom det er en veninde du stoler meget på, kan det ikke have været let at fortælle sådan noget. 

Hvis jeg forstår dit spørgsmål rigtigt, så spørger du om det ville være ok hvis du fortalte din mor at du har fortalt din veninde at din mor drak engang og at du var på børnehjem i et år. 

Jeg kan godt se at det drejer sig om noget der handler om både dig og din mor, så du har helt ret i at man i den slags situationer altid skal være opmærksom på hvad man siger. Du kan sikkert også godt selv komme i tanke om noget om dig selv som du ikke havde lyst til at alle gik og vidste. Så hvis det kun handlede om at sprede rygter, så ville jeg godt kunne forstå hvis du fik det dårligt over det og havde lyst til at sige det til din mor. Men jeg tror din situation er anderledes. For det her handler om noget som jeg ville gætte mig til har stor betydning for dit liv og den du er. En del af det at have en veninde er at man lærer hinanden bedre at kende, og så fortæller man selvfølgelig hinanden forskellige ting. Man kan selvfølgelig vælge hvad man vil fortælle og hvad man ikke vil fortælle, men her drejer det sig om et helt år af dit liv og nogle meget vigtige begivenheder i din barndom. Jeg kan forestille mig at du ville have det svært med rigtig at være dig selv i din venindes selskab, hvis du følte at du slet ikke kunne tale om sådan noget. Sådan tror jeg i hvert fald at jeg selv ville have det.

Jeg tror altså ikke du behøver skamme dig over at have fortalt det til din veninde. For jeg synes ikke det er rimeligt, hvis du ikke kan fortælle den slags til en veninde du kan stole på, og som jeg ville gætte mig til måske er din bedste veninde. Eller i hvert fald én af dem. Det er helt op til dig om du vil sige det til mor eller ej. Det kan måske være meget rart at gøre, for så er det ude af verden. På den anden synes jeg også at børn, og især børn i din alder, skal have lov at have nogle hemmeligheder. Det er ikke rart hvis man føler man er nødt til at rapportere alt til sine forældre. Men nu ved jeg heller ikke helt præcist hvad for et forhold du og din mor har. Du behøver i hvert fald ikke være bange for at gøre det forkerte i denne her situation. Som jeg ser det, kan du fortælle det til din mor hvis du har lyst. Jeg håber ikke det handler om at du er bange for at din mor bliver sur hvis du fortæller det. Men jeg kender som sagt ikke detaljerne i situationen. Hvis din mor er en fornuftig forældre, er jeg sikker på at hun forstår dit behov for at dele din livshistorie med din bedste veninde. 

Håber det kunne bruges til noget. Hvis mit råd var helt ved siden af, eller hvis situation udvikler sig, og der opstår et nyt problem, er du velkommen til at skrive til os igen.

mvh Markus Jacobsen

 